Pärast lõunat jätsime Drumnadrochiti selja taha ja asusime väntama Invernessi poole, mille lähistel pidi ka olema matka lõpp-punkt. Peagi hakkas jälle õhtu kätte jõudma ja jälle oli vaja otsida laagripaik. Venno leidis lõpuks  väikese platsi metsa sees järve ääres vana paadisilla juures. Tundus, et sel platsil peremeest ei ole. Kalamehed olid seal päris mitu korda käinud ja isegi lõket teinud. Nüüd julgesime meiegi esimest korda matka jooksul vana matkatraditsiooni kohaselt elavat tuld teha. Juhtumisi leidis sellesama platsi veel Mari grupp, kes meiega seal saabuvaks ööks liitus.